**Muutosta**

Yksi elämäni kantava teema on muuttaminen. Viimeisin muuttoni oli pari viikkoa sitten kun saavuin kitarani, polkupyöräni ja muutaman täyden pahvilaatikon kera Kittilään. Sen laskin olevan järjestyksessään 23. muutto tähänastisen elämäni aikana.

Olen asunut monella eri paikkakunnalla Etelä-Suomessa, joskin poikkeuksen listaan tekee mieleenpainuneet kolme vuotta, jotka perheeni asui Lapissa ollessani lapsuusiässä. Niiden jälkeen olen usein havahtunut haaveilemasta Lappiin paluusta ja nyt pääsin toteuttamaan yhden unelmani muuttaessani kotoisaan mökkiin tunturin juurella.

Juuri nyt minua puhuttelee alkava syksy, joka tuo uusia haasteita, ilonaiheita ja töitä mukanaan. Olen ollut vastaavassa tilanteessa lukuisia kertoja aiemminkin, erityisesti muutoista johtuen. Lapsuudestani muistan elävästi jännityksen ensimmäisinä koulupäivinä uusilla paikkakunnilla, ja aikuisiälläni vastaavasti uusia kokemuksia ja muutoksia elämääni ovat tuoneet enimmäkseen opinnot ja työelämä.

Syksystä puhutaan uusien alkujen aikana. Uskoisin että monen on helppo yhtyä tuohon ajatukseen ja ehkäpä syksyä ajatellessa tuleekin helposti mieleen monenlaisia merkittäviä muistoja uusista haasteista, uusista paikoista ja uusista kasvoista ympärillä. Muutoksen ollessa jatkuvaa monet edellämainituista jäävät vain muistoiksi, ja siksi onkin tärkeää yrittää elää hetkessä murehtimatta menneistä tai tulevista asioista. Sitä ainakin itse opettelen!

Muutosten ja muuttojenkin keskellä Jumala kutsuu ja kehottaa luottamaan häneen:

”Minulla on omat suunnitelmani teitä varten, sanoo Herra. Minun ajatukseni ovat rauhan eivätkä tuhon ajatuksia: minä annan teille tulevaisuuden ja toivon.” (Jer. 29:11)

Uskon että alkava syksy tuo tullessaan uusia alkuja, joista voi kasvaa jotain hyvää ja kaunista. Toivon että elämäni ja työni Kittilässä voisi olla merkityksellistä sekä itselleni että teille Kittiläläisille. Rakastan Lappia, sen luontoa ja kaikkien uusien mahdollisuuksien paljoutta jokaisessa päivässä ja hetkessä, erityisesti tässä uudessa elämänvaiheessani muutettuani tänne.

Aarni Laulu

*vs. nuorisotyönohjaaja, joka muutti Kittilään ja aloitti työnsä seurakunnassa elokuussa.*